AYUD พุ่งแรง 2 วันติดหลังงัดแผนเพิ่มทุนให้กลุ่ม “Allianz” เข้าฮุบหุ้น 40%
AYUD พุ่งแรง 2 วันติดหลังงัดแผนเพิ่มทุนให้กลุ่ม “Allianz” รวมเข้าถือหุ้น 40% ล่าสุด ณ เวลา 11.03 น. ราคาอยู่ที่ 42.50 บาท บวก 3.50 บาท หรือ 8.97% สูงสุดที่ 47.50 บาท ต่ำสุดที่ 41.50 บาท มูลค่าซื้อขายที่ 122.37 ล้านบาท
24 พ.ย. 2560

ผู้สื่อข่าวรายงานว่า ราคาหุ้นบริษัท ศรีอยุธยา แคปปิตอล จำกัด (มหาชน) หรือ AYUD ณ เวลา 11.03 น. ราคาอยู่ที่ 42.50 บาท บวก 3.50 บาท หรือ 8.97% สูงสุดที่ 47.50 บาท ต่ำสุดที่ 41.50 บาท มูลค่าซื้อขายที่ 122.37 ล้านบาท ขณะที่ดัชนีตลาดหุ้นไทยโดยรวมลบ 0.61%
 
โดยราคาหุ้น AYUD ปรับตัวขึ้นแรง 2 วันต่อเนื่องหลังจากตลาดปลดเครื่องหมาย SP หลังจากที่บริษัทจะเพิ่มทุนให้กลุ่ม Allianz ถือหุ้นเพิ่มเป็น 40% จากเดิม 16.84% รองรับโอนกิจการประกันวินาศภัยในไทย มูลค่ารวมประมาณ 1.25 พันล้านบาท พร้อมซื้อหุ้นเพิ่มในธุรกิจประกันชีวิตทำให้สัดส่วนถือหุ้นเพิ่มเป็น 31.97% จากเดิม 20.17% มูลค่าราว 3.9 พันล้านบาท โดยจะเพิ่มทุนใหม่ 96.5 ล้านหุ้น ราคาหุ้นละ 53.43 บาท
อนึ่ง AYUD ชี้แจ้งต่อตลาดหลักทรัพย์ฯว่า ที่ประชุมคณะกรรมการบริษัท เมื่อวันที่ 21 พ.ย. 2560 ได้พิจารณาแนวทางการทำงานร่วมกันในธุรกิจประกันภัยในประเทศ ระหว่างบริษัทกับ Allianz Group โดยให้บริษัท ศรีอยุธยา เจนเนอรัล ประกันภัย จำกัด (SAGI) ซึ่งเป็นบริษัทย่อยประกอบธุรกิจประกันวินาศภัยในประเทศไทย ซื้อ และรับโอนกิจการทั้งหมดจากบริษัท อลิอันซ์ ประกันภัย จำกัด (AZTH) มูลค่า 1,253.794 ล้านบาท
ทั้งนี้ SAGI จะเพิ่มทุนโดยออกหุ้นสามัญใหม่ เสนอขายแก่ผู้ถือหุ้นเดิมตามสัดส่วนการถือหุ้น เพื่อนำเงินเพิ่มทุนชำระค่าตอบแทนการโอนกิจการ
นอกจากนี้ บริษัทจะซื้อหุ้นสามัญในบริษัท อลิอันซ์ อยุธยา ประกันชีวิต จำกัด (มหาชน) หรือ AZAY ประกอบธุรกิจประกันชีวิต เพิ่มอีก 34.81 ล้านหุ้น หรือ 11.80% โดยซื้อจาก Allianz SE และบริษัท ซีพีอาร์เอ็น (ประเทศไทย) จำกัด หรือ CPRNT การซื้อหุ้นจะทำให้บริษัทถือหุ้นใน AZAY เพิ่มเป็น 93.31 ล้านหุ้น หรือ 31.97% จากเดิม 59.50 ล้านหุ้น หรือ 20.17%
โดยบริษัทจะเพิ่มทุนโดยออกหุ้นสามัญใหม่ 96.50 ล้านหุ้น มูลค่าที่ตราไว้หุ้นละ 1 บาท เพื่อเสนอขายให้ Allianz SE และ CPRNT ราคาหุ้นละ 53.43 บาท รวมเงิน 5,155.99 ล้านบาท และจัดสรรหุ้นเพิ่มทุน 73.03 ล้านหุ้น เสนอขายให้ Allianz SE และ CPRNT หุ้นละ 53.43 บาท มูลค่า 3,902.20 ล้านบาท เพื่อตอบแทนให้ Allianz SE และ CPRNT สำหรับหุ้นสามัญใน AZAY
อนึ่ง Allianz SE และ CPRNT จะนำหุ้นสามัญใน AZAY จำนวน 34.81 ล้านหุ้น มาชำระเป็นค่าหุ้นสามัญเพิ่มทุนแทนชำระด้วยเงินสด เพราะการเสนอขายหุ้นสามัญเพิ่มทุน จะเป็นผลให้ CPRNT และ Allianz SE ได้มาซึ่งหุ้นสามัญในบริษัทรวมกันจาก 16.84% เป็น 40% ของจำนวนสิทธิออกเสียงทั้งหมดของบริษัท ซึ่งเกินกว่า 25%
ดังนั้น จึงต้องทำคำเสนอซื้อหลักทรัพย์ทั้งหมด แต่ได้ขอผ่อนผัน โดยอาศัยมติที่ประชุมผู้ถือหุ้นของกิจการลงวันที่ 17 พ.ย. 2546
ทั้งนี้ จะส่งแบบหนังสือขอมติที่ประชุมผู้ถือหุ้นเพื่ออนุมัติให้ได้มาซึ่งหลักทรัพย์ใหม่โดยไม่ต้องทำคำเสนอซื้อหลักทรัพย์ทั้งหมดของกิจการไปยังผู้ถือหุ้นของบริษัท พร้อมหนังสือเชิญประชุมวิสามัญผู้ถือหุ้นในวันที่ 19 ม.ค. 2561 โดยแต่งตั้ง บล.เอเซีย พลัส เป็นที่ปรึกษาทางการเงินอิสระ
ด้าน บล.เคทีบี (ประเทศไทย) ระบุในบทวิเคราะห์ว่า ราคาหุ้น  AYUD ชนซิลลิ่งหลังปลด SP เหตุมีความชัดเจนเรื่องเพิ่มทุน 96.5 ล้านหุ้น ให้กลุ่มอลิอันซ์ พร้อมเล็งขยับถือหุ้น AZAY เพิ่ม ชงผู้ถือหุ้น 19 ม.ค.61